CELEX: 32017R0672
Language: lt
Date: 2017-04-07 00:00:00
Title: 2017 m. balandžio 7 d. Komisijos įgyvendinimo reglamentas (ES) 2017/672, kuriuo leidžiama vartoti maisto produktų sveikumo teiginį, nesusijusį su susirgimo rizikos mažinimu, vaikų vystymusi ir sveikata, ir kuriuo iš dalies keičiamas Reglamentas (ES) Nr. 432/2012 (Tekstas svarbus EEE. )

8.4.2017   
               
               
                  LT
               
               
                  Europos Sąjungos oficialusis leidinys
               
               
                  L 97/24
               
            KOMISIJOS ĮGYVENDINIMO REGLAMENTAS (ES) 2017/672
      2017 m. balandžio 7 d.
      kuriuo leidžiama vartoti maisto produktų sveikumo teiginį, nesusijusį su susirgimo rizikos mažinimu, vaikų vystymusi ir sveikata, ir kuriuo iš dalies keičiamas Reglamentas (ES) Nr. 432/2012
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 4 dalį,
      kadangi:
      
                  (1)
               
               
                  pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
               
            
                  (2)
               
               
                  pagal Reglamento (EB) Nr. 1924/2006 13 straipsnio 3 dalį priimtas Komisijos reglamentas (ES) Nr. 432/2012 (2), kuriuo sudarytas leidžiamų vartoti maisto produktų sveikumo teiginių, nesusijusių su susirgimo rizikos mažinimu ir su vaikų vystymusi ir sveikata, sąrašas;
               
            
                  (3)
               
               
                  Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba) moksliniam vertinimui atlikti ir Komisijai bei valstybėms narėms susipažinti;
               
            
                  (4)
               
               
                  Tarnyba pateikia nuomonę dėl atitinkamo sveikumo teiginio;
               
            
                  (5)
               
               
                  Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
               
            
                  (6)
               
               
                  siekiant skatinti inovacijas, sveikumo teiginiai, kurie grindžiami naujausiais moksliniais duomenimis ir (arba) prie kurių pridedamas prašymas užtikrinti nuosavybės teise priklausančių duomenų apsaugą, tvirtinami skubos tvarka;
               
            
                  (7)
               
               
                  gavus bendrovės „AlzChem AG“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnyba paprašyta pateikti nuomonę dėl sveikumo teiginio, susijusio su kreatinu, derinamu su jėgos ištvermės pratimais, ir raumenų jėgos sustiprėjimu (klausimas Nr. EFSA-Q-2015–00437 (3)). Pareiškėjo pasiūlytas teiginys suformuluotas taip: „Kreatinas padeda palaikyti pagyvenusių žmonių raumenų veiklą“;
               
            
                  (8)
               
               
                  2016 m. vasario 23 d. Komisija ir valstybės narės gavo Tarnybos mokslinę nuomonę, kurioje, remiantis pateiktais duomenimis, padaryta išvada, kad tarp kreatino vartojimo, derinamo su jėgos ištvermės pratimais, ir raumenų jėgos sustiprėjimo priežastinis ryšys yra. Tikslinė grupė – žmonės, kuriems yra 55 ir daugiau metų, reguliariai atliekantys jėgos ištvermės pratimus. Taigi šią išvadą atitinkantis sveikumo teiginys turėtų būti laikomas atitinkančiu Reglamento (EB) Nr. 1924/2006 reikalavimus ir reikėtų jį įtraukti į Sąjungos leidžiamų vartoti teiginių sąrašą, sudarytą Reglamentu (ES) Nr. 432/2012;
               
            
                  (9)
               
               
                  vienas iš Reglamento (EB) Nr. 1924/2006 tikslų yra užtikrinti, kad sveikumo teiginiai būtų teisingi, aiškūs ir patikimi bei naudingi vartotojui ir kad to siekiant būtų atsižvelgiama į teiginių formuluotę ir pateikimą. Todėl tais atvejais, kai pareiškėjo vartojamos teiginių formuluotės, palyginti su jau leidžiamais vartoti sveikumo teiginiais, turi tą pačią prasmę vartotojams, nes nurodomas tas pats maisto produkto kategorijos, maisto produkto ar vienos iš jo sudedamųjų dalių ir sveikatos ryšys, tokie teiginiai turėtų būti vartojami laikantis tų pačių vartojimo sąlygų, išvardytų šio reglamento priede;
               
            
                  (10)
               
               
                  pagal Reglamento (EB) Nr. 1924/2006 20 straipsnį teiginių apie maisto produktų maistingumą ir sveikumą registras, kuriame yra visi leidžiami vartoti sveikumo teiginiai, turėtų būti atnaujintas, atsižvelgiant į šį reglamentą;
               
            
                  (11)
               
               
                  todėl Reglamentas (ES) Nr. 432/2012 turėtų būti atitinkamai iš dalies pakeistas;
               
            
                  (12)
               
               
                  buvo konsultuotasi su valstybėmis narėmis,
               
            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktas sveikumo teiginys įtraukiamas į Sąjungos leidžiamų vartoti teiginių sąrašą, kaip nustatyta Reglamento (EB) Nr. 1924/2006 13 straipsnio 3 dalyje.
      2 straipsnis
      Reglamento (ES) Nr. 432/2012 priedas iš dalies keičiamas pagal šio reglamento priedą.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. balandžio 7 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 404, 2006 12 30, p. 9.
      
         (2)  2012 m. gegužės 16 d. Komisijos reglamentas (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo (OL L 136, 2012 5 25, p. 1).
      
         (3)  EFSA Journal 2016;14(2):4400.
      
         PRIEDAS
         Reglamento (ES) Nr. 432/2012 priede abėcėlės tvarka įterpiamas toks įrašas:
         
            
                        Maistinė ar kita medžiaga, maisto produktas ar maisto produkto kategorija
                     
                     
                        Teiginys
                     
                     
                        Teiginio vartojimo sąlygos
                     
                     
                        Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai
                     
                     
                        EMST leidinio numeris
                     
                     
                        EMST vertinti pateikto konsoliduoto sąrašo įrašo atitinkamas numeris
                     
                  
                        „Kreatinas
                     
                     
                        Kasdienis kreatino vartojimas gali pagerinti jėgos ištvermės pratimų poveikį vyresnių nei 55 metų žmonių raumenų jėgai.
                     
                     
                        Vartotojui pateikiama informacija, kad:
                        
                                    —
                                 
                                 
                                    teiginys skirtas vyresniems nei 55 metų žmonėms, reguliariai atliekantiems jėgos ištvermės pratimus.
                                 
                              
                                    —
                                 
                                 
                                    teigiamas poveikis pasireiškia, jei per parą suvartojama 3 g kreatino ir atliekami jėgos ištvermės pratimai, dėl kurių po kurio laiko galima didinti krūvį ir kurie turėtų būti atliekami kelias savaites, bent tris kartus per savaitę, bent 65 %–75 % didžiausios apkrovos (*1) intensyvumu.
                                 
                              
                     
                        Teiginys gali būti vartojamas tik kalbant apie maisto produktus, skirtus vyresniems nei 55 metų žmonėms, reguliariai atliekantiems jėgos ištvermės pratimus.
                     
                     
                        2016;14(2):4400
                     
                     
                         
                     
                  
         
            (*1)  Didžiausia apkrova – didžiausias svoris, kurį asmuo gali pakelti, arba didžiausia jėga, kurią asmuo gali pasiekti per vieną kartą.“